
שינויים בתקציב לשנת 2009

היו"ר משה גפני:


אני פותח את ישיבת ועדת הכספים. על סדר היום שינויים בתקציב לשנת 2009.

פניות מספר 759 ו-760

שלומית נקש:


מחזירים לנגב ולגליל 2 מיליון שקלים וקיבלנו את זה כהשתתפות. זה רק תיקון טכני.

היו"ר משה גפני:


אנחנו מצביעים.

ה צ ב ע ה

פניות מספר 759 ו-760 – אושרו פה אחד

פניות מספר 765 ו-766

צחי דוד:

פנייה 766 היא העברה ממשרד החינוך למשרד התרבות בסעיפי פעולות ותרבות וסעיף תרבות תורנית, מוסדות.

היו"ר משה גפני:


אנחנו מצביעים.

ה צ ב ע ה

פניות מספר 765 ו-766 – אושרו פה אחד

פנייה מספר 767

יואב גרדוס:

שינויים פנימיים בסעיף תשלום הריבית. זה בהתאם לתחזית מעודכנת לסוף שנה של החשב הכללי.

היו"ר משה גפני:


אנחנו מצביעים.

ה צ ב ע ה

פנייה מספר 767 – אושרה פה אחד

פניות מספר 768, 773, 772, 769

שירה גרינברג:

הפנייה הזו נועדה לתקצב כ-10.7 מיליון שקלים לנושא מוסדות תורנים ייחודיים.

היו"ר משה גפני:


תרבותיים ייחודיים.

שירה גרינברג:

כן. הנושא הזה הוא עבור תשלום ל-ס"ט מכיוון שהתקנות של משרד החינוך התעכבו ובעצם הן יובאו השבוע. המוסדות האלה לא קיבלו תקצוב ואנחנו נותנים להם עכשיו את התקצוב.

בנוסף לכך יש שינויים פנימיים בתקציב שזה לנושאים של 5 מיליון שקלים לתרבות יהודית ועוד 2 מיליון שקלים לטובת חידוש מבנים. זה בתקציב הפיתוח של משרד החינוך.

היו"ר משה גפני:


אנחנו מצביעים.

ה צ ב ע ה

פניות מספר 768, 773, 772, 769 – אושרו פה אחד

פניות מספר 770, 771, 774

צחי דוד:

פנייה מספר 771, העברה של מיליון שקלים.

היו"ר משה גפני:


יש כאן שלוש פניות.

צחי דוד:

771 היא המקבילה.

היו"ר משה גפני:


אבל אלה הפניות עליהן אנחנו מדברים.

צחי דוד:

כן. פנייה מספר 771 היא העברה של מיליון שקלים לתמיכה בפעולות תרבות במשרד התרבות. ההעברה היא מתקציב הרזרבה. פנייה מספר 774 היא בסך 200 אלף שקלים לטובת בתי עלמין עתיקים במשרד הדתות.

היו"ר משה גפני:


אנחנו מצביעים.

ה צ ב ע ה

פניות מספר 770, 771, 774 – אושרו פה אחד

פניות מספר 775 ו-776

שירה גרינברג:

הפנייה הזו בעצם נועדה לתקצוב מיליון שקלים לתנועות נוער עולמיות.

פניה קירשנבאום:

יש לי שאלה. היו סיכומים לפיהם לתנועות הנוער העולמיות יעברו 5 מיליון שקלים בסך הכל. את יודעת על כך?

שירה גרינברג:

לא. אני יודעת רק על התקצוב הזה.

פניה קירשנבאום:

מאיפה זה מגיע?

שירה גרינברג:

זה מגיע מרזרבה שאני מעבירה למשרד החינוך.

פניה קירשנבאום:

במסגרת הדיונים על התקציב, היה סגור שכל מפלגות הקואליציה, כל אחת ממפלגות הקואליציה, תיתן מיליון שקלים לטובת תנועות הנוער העולמיות והכסף יתחלק לפי הקריטריונים לפיהם הכסף מחולק בדרך כלל. בכל התקופה הזו שאלנו מה קרה עם הכסף שהובטח למפלגות שיעבור והוא לא עבר. הייתה שאלה כזאת ופתאום אני רואה שיש העברה של מיליון שקלים, אבל אלה לא חמישה מיליון שקלים אלא מיליון שקלים ואם המיליון שקלים הזה יחולק, אין לו שום משמעות. תנועת נוער שתקבל 60 אלף שקלים או 100 אלף שקלים, זה כאילו שמו כסף אבל לא שמו אותו. אם היו חמישה מיליון, היו מחלקים לפי הקריטריונים והיו יכולים לעשות איזושהי פעילות. אני רואה שמעבירים מיליון שקלים, אבל אני לא יודעת מהיכן ואני אפילו לא יודעת לומר של מי כביכול הכסף. אני גם שואלת היכן בסופו של דבר עוד ארבעה מיליון שקלים, ואנחנו בשבוע האחרון של השנה.

היו"ר משה גפני:


אני יכול לענות לך באופן חלקי. למיטב ידיעתי הועבר כסף לתנועות הנוער העולמיות וזה לא הכסף היחיד. מעורבים בזה גורמים רבים נוספים, גם באישור התקציב וגם לאחר מכן. הועבר כסף. אני עשיתי כאן בדיקה האם זה באמת עבר לתנועות הנוער העולמיות ולטענת אנשים מוסמכים שעסקו בעניין הזה, הכסף עבר.

פניה קירשנבאום:

אני בדקתי עם תנועת עזרא והם טוענים שהם לא קיבלו שום דבר.

היו"ר משה גפני:


אני אדבר אתך לאחר הדיון משום שאני באמת לא בטוח במה שאני אומר. אני הלכתי לבדוק את זה משום שפנו אלי רבים מחברי הכנסת, חלק מחברי הוועדה אבל לא רק חברי הוועדה. לכן הלכתי לבדוק את זה והטענה המרכזית היא שהכסף כן עבר. אמר לי אחד מחברי הכנסת שאיננו חבר הוועדה שהוא בדק עם תנועת עזרא. אני לא חושב שאנחנו צריכים לעכב את הפנייה הזאת.

פניה קירשנבאום:

לא אמרתי לעכב אלא אני רוצה לבדוק את העניין הזה.

היו"ר משה גפני:


זה שעבר כסף, על זה אין ויכוח. למה זה לא הגיע באופן מדויק, אני לא יודע לענות אבל אני אדבר אתך אחר כך ואני אומר לך מה האינפורמציה שידועה לי.


אנחנו מצביעים.

ה צ ב ע ה

פניות מספר 775 ו-776 – אושרו פה אחד

פניות מספר 777 ו-778

צחי דוד:
 
מדובר בהעברה של 400 אלף שקלים מהרזרבה למשרד השיכון להשתתפות בהקמת מבני  ציבור בהתאם לקריטריונים המקובלים במשרד השיכון.

היו"ר משה גפני:


אנחנו מצביעים.

ה צ ב ע ה

פניות מספר 777 ו-778 – אושרו פה אחד

פניות מספר 779 עד 782

יונתן בר סימן טוב:

הפנייה התקציבית נועדה לאפשר תקצוב של סיכום תקציבי בנושא מענקי האיזון.

היו"ר משה גפני:


יש איזו רשימה לאיזה רשויות הכסף מועבר?

יונתן בר סימן טוב:

כן. יש רשימה. 

היו"ר משה גפני:


אני דיברתי עם מנכ"ל משרד הפנים על שדרות. 

יונתן בר סימן טוב:

קיימת רשימה.

פניה קירשנבאום:

אין כאן רשימה.

יונתן בר סימן טוב:

זה מבוסס על רשימה. מדובר בתוספת של 60 מיליון שקלים למענקי האיזון. בעוד כמה דקות משרד הפנים אמור להגיע עם הרשימה המעודכנת.

היו"ר משה גפני:


אתה מגיע עם רשימה?

יונתן בר סימן טוב:

משרד הפנים שולח עכשיו רשימה מעודכנת שאמורה להגיע לכאן בדקות הקרובות.

היו"ר משה גפני:


מה אתם אומרים?

ציון פיניאן:

אני מבקש להגיש רביזיה עד שנראה את הרשימה.

היו"ר משה גפני:


בסדר. אנחנו מצביעים.

ה צ ב ע ה

פניות מספר 779 עד 782 – אושרו פה אחד

ציון פיניאן:

אני מבקש רביזיה.

היו"ר משה גפני:


חבר הכנסת פיניאן מבקש רביזיה.

פנייה מספר 339

אריאל קטן:


המשרד לשירותי דת. הוספת תקן. המשרד קלט עובד של מע"צ ורק עכשיו הוא מקבל את התקן שלו. יש כאן גם השלמות לתפעול של המשרד ושל לשכת השר.

היו"ר משה גפני:


אבל כבר בשבוע שעבר אישרנו ללשכת השר.

אריאל קטן:

יש עכשיו תוספת ללשכת השר.

יונתן בר סימן טוב:


התקנות של לשכת השר נמצאות במשרד ראש הממשלה. הן לא באחריותנו כרגע.

היו"ר משה גפני:


חבר הכנסת מיכאלי, אתה הרי משפטן, לא צריך להזמין לפנייה הזאת את מנכ"ל מע"צ? בכל זאת לוקחים לו עובד.

היו"ר משה גפני:

אנחנו מצביעים.

ה צ ב ע ה

פנייה מספר 339 – אושרה פה אחד


אני מבקש רביזיה על הפנייה הזאת.

פניות מספר 409 ו-410

אריאל קטן:


בזמן פירוק המשרד לשירותי דת, הועברו שישה תקנים למשרד השיכון. כאשר המשרד הוקם מחדש, חזרו חמישה עובדים ואחד נשאר במשרד השיכון. עכשיו מעבירים לנו את התקן של אותו עובד.

היו"ר משה גפני:


אנחנו מצביעים.

ה צ ב ע ה

פניות מספר 409 ו-410 – אושרו פה אחד


אני מבקש רביזיה על הפניות האלה. אלה רביזיות טכניות כי אני רוצה לבדוק כמה דברים.


תודה רבה. הישיבה נעולה.

הישיבה ננעלה בשעה 13:15

